B. Bugár, podpredseda NR SR: (2005-12-15):
Pokračujeme prvým čítaním o návrhu skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. (tlač 1390). Pán poslanec Ondriaš za skupinu navrhovateľov, nech sa páči, môžete odôvodniť návrh. K. Ondriaš, poslanec: Ďakujem za slovo. Vážený pán predsedajúci, dámy a páni, dovoľte mi, aby som vás v mene klubu poslancov za KSS oboznámil s návrhom ústavného zákona, ktorým sa mení a dopĺňa Ústava Slovenskej republiky, ústavný zákon č. 460/1992 Zb. v znení neskorších predpisov. Je to tlač 1390. Cieľom návrhu ústavného zákona je odstrániť z Národnej rady Slovenskej republiky negatívny jav, že v súčasnosti viac ako 20 poslancov Národnej rady Slovenskej republiky je nezávislých. To znamená, že nereprezentujú v Národnej rade Slovenskej republiky voličov, ktorí ich na základe politických programov zvolili. Toto je výsledkom súčasnej nedostatočnej legislatívy, kde menšinová vláda vládne len za pomoci nezávislých poslancov. Absencia väčšinového postavenia vládnej koalície v Národnej rade Slovenskej republiky v súčasnosti, absencia dohôd relevantných politických síl a kupovanie nezávislých poslancov umožňujú rozhodovať o dôležitých zákonoch len hŕstke jednotlivcov a záujmových skupín aj za cenu možnej netransparentnosti, klientelizmu, korupcie a iných spoločenských neduhov. Takto sa politická moc v štáte dostáva do rúk úzkej skupiny ľudí, pričom celý postup môže byť zakrytý, opäť hovorím, rúškom tajomstva a korupcie. Preto v návrhu ústavného zákona, ktorý predkladám, sa ustanovuje, že mandát poslanca Národnej rady Slovenskej republiky, ktorý na základe vlastného rozhodnutia prestane byť členom politického hnutia alebo politickej strany, alebo členom klubu politickej strany, za ktorú kandidoval, sa nebude uplatňovať. Nemal by pritom poberať ani žiadne finančné nároky. Na jeho miesto by strana nominovala náhradníka. Ak by politický subjekt, z ktorého poslanec pochádza, bol zrušený alebo jeho činnosť pozastavená, na voľné miesto by nikto nenastúpil. Podľa súčasnej ústavy niektoré funkcie v štátnych orgánoch sú nezlučiteľné s členstvom v politickej strane a v politickom hnutí, aby nedochádzalo ku konfliktu záujmov. Ale platná ústava umožňuje, aby poslanec bol vymenovaný za člena vlády Slovenskej republiky a počas výkonu funkcie člena vlády jeho mandát poslanca do konca volebného obdobia nezaniká, iba sa neuplatňuje. Po skončení pôsobenia v exekutíve môže naďalej vykonávať mandát poslanca Národnej rady Slovenskej republiky. Často sa stáva, že poslanec koalície prijme funkciu člena vlády, aj keď na to odborne nie je pripravený, pretože vie, že v najhoršom prípade má možnosť vrátiť sa vykonávať mandát poslanca Národnej rady. V navrhovanej novele ústavy, ktorú predkladáme, toto už nebude možné. Návrh novely ústavného zákona ustanovuje, že funkcia poslanca je nezlučiteľná s výkonom funkcie člena vláda. Vážené poslankyne, vážení poslanci, všetci dobre viete, že až 80 percent občanov si myslí, že ak poslanec Národnej rady Slovenskej republiky na základe vlastného rozhodnutia odíde z klubu a stane sa nezávislým, nemá čo hľadať ďalej v parlamente. Navrhovaná novela ústavy presne toto ustanovuje. Ja verím, že poslanci Národnej rady Slovenskej republiky sú tu z vôle občanov a majú reprezentovať vôľu občanov, ktorí ich volili. Preto verím, že až 80 percent poslancov podporí náš návrh ústavného zákona. Odstráňme nemorálne praktiky kontroverznej činnosti takzvaných nezávislých poslancov Národnej rady Slovenskej republiky a pošliapavanie demokracie na pôde parlamentu. Ďakujem za pozornosť.